Μια σπουδαία διάκριση για τον Παναγιώτη Χατζηστεφάνου και κατ' επέκταση για ολόκληρη τη χώρα μας, ανακοινώθηκε αργά εχθές το βράδυ από το Ίδρυμα Μελέτης Κοινωνικών Διαταραχών, το οποίο εδρεύει στην Ουψάλα της Σουηδίας.

Συγκεκριμένα, όπως αποκάλυψε ο δόκτωρ Κλάους Φερστάπεν, το σύνδρομο Τουρέτ, δηλαδή η κληρονομική νευροψυχιατρική διαταραχή που χαρακτηρίζεται από πολλαπλά κινητικά και τουλάχιστον ένα φωνητικό τικ και περιλαμβάνει ως επί το πλείστον την αναφώνηση αισχρών λέξεων ή κοινωνικά ακατάλληλων και υποτιμητικών παρατηρήσεων, θα ονομάζεται πλέον επισήμως «σύνδρομο Παναγιώτη Χατζηστεφάνου».

«Μελετάμε την συμπεριφορά και το δημόσιο λόγο του κυρίου Χατζηστεφάνου εδώ και πολλά χρόνια και μπορούμε πια να πούμε με σιγουριά πως πρόκειται για τον απόλυτο πρεσβευτή της συμπεριφοράς που διέπει τους παθόντες από Τουρέτ. Οι προσβολές, το υβρεολόγιο, η ετοιμότητα για κατάρες καθώς κι η ταχύτητα με τις οποίες τις εξαπολύει κάνουν ακόμα και τις βαρύτερες περιπτώσεις των ασθενών να κοκκινίζουν. Ο Χατζηστεφάνου είναι όλα όσα ονειρευόμασταν έπειτα τόσα χρόνια μελέτης», σημειώνει ο ειδικός στο «Κουλούρι» για να προσθέσει:

«Εδώ και αρκετά χρόνια, σε συνεργασία με τον Έλληνα συνάδελφο Ιάκωβο Μπιθικώτση, έχουμε κατασκευάσει ένα ειδικό τουρετόμετρο με λογαριθμική κλίμακα και ανώτατη τιμή την ένδειξη 'Χατζηστεφάνου', ωστόσο κρίναμε πλέον πως πρέπει να περάσουμε στο επόμενο στάδιο. Ζητάμε συγγνώμη απ' τον κύριο Ζορζ Ζιλ ντε λα Τουρέτ, όμως είμαστε βέβαιοι ότι αν βρισκόταν στη ζωή θα συμφωνούσε».

Τέλος, επικοινωνήσαμε με τον ίδιο τον κύριο Χατζηστεφάνου, ο οποίος αρκέστηκε να σχολιάσει λακωνικά, συνοδεύοντας κάθε λέξη με μια κόκκινη καρδούλα: «Ευχαριστώ όλους τους ανύπαρκτους που μου χάρισαν αυτή την τιμή. Παραμένετε βέβαια κομπλεξικοί πουθενάδες. Ψόφος, ομαδικοί τάφοι σε όλη την Ελλάδα».